## Metrovalencia va facilitar en abril 7,4 milions de desplaçaments

*** Els moviments en el metro, encara parcials, es van elevar a 6 milions; els del tramvia a 1,2 milions, i els d’autobús a 134.970
* La línia 3 va ser la més utilitzada amb 1.488.473 viatgers i Xàtiva, l’estació amb més trànsit, amb 505.557 trasllats**

Metrovalencia va facilitar 7.439.936 desplaçaments en la xarxa de metro i tramvia durant el mes d’abril passat, malgrat no poder comptar amb el total de la xarxa pels danys que hi ha hagut per les inundacions.

En este sentit, cal destacar que les línies 1 i 2 tenen el final de trajecte, des del passat 18 de febrer, en València Sud, anteriorment ho feien en Plaça Espanya, i que la línia 7 finalitzava les circulacions en Sant Isidre, i ara ja també a València Sud. En l’actualitat, hi ha 127 estacions, baixadors i parades operatives i 20 fora de servici, les corresponents al tram Paiporta-Castelló.

Les sis línies de metro van sumar 6.062.855 desplaçaments, les quatre de tramvia van arribar a 1.242.111 moviments i el servici alternatiu d’autobús, 134.970 trànsits. La jornada de més volum de trànsit va ser el divendres dia 11 amb 329.341 usuaris.

En el seu conjunt, Ferrocarrils de la Generalitat Valenciana (FGV) va sumar en abril, entre Metrovalencia (7.439.936 passatgers) i TRAM d’Alacant (1.610.988 usuaris), un total de 9.050.924 moviments.

**Trànsit per línies**

La línia de metro que més persones va desplaçar va ser la línia 3 (Rafelbunyol/Aeroport), amb 1.488.473 passatgers; seguida de la línia 5 (Marítim/Aeroport) amb 1.223.147; la línia 1 (Bétera/València Sud), 896.229; la línia 9 (Alboraia Peris Aragó/Riba-roja de Túria), amb 862.473; la línia 2 (Llíria/València Sud), amb 852.428, i, finalment, la línia 7 (Marítim/València Sud), amb 740.105 clients. Les línies 1, 2 i 7 han vist minvats els desplaçaments perquè no poden comptar amb totes les seues estacions en servici a causa de la riuada.

En el cas del tramvia, la que més moviments va registrar va ser la línia 4 (Mas del Rosari/ Doctor Lluch), amb 670.685 viatges; seguida de la línia 6 (Tossal del Rei/Marítim), amb 295.186; la línia 10 (Alacant-Natzaret), amb 237.869, i la línia 8 (Neptú/Marítim), que va sumar 38.371 usuaris.

**Trànsit per estacions**

En el trànsit per estacions, Xàtiva (L3, L5 i L9) se situa en primer lloc, amb 505.557 desplaçaments; en segon lloc, Colón (L3, L5, L7 i L9), amb 392.442, i, en tercer lloc, Àngel Guimerà (L1, L2, L3, L5 i L9), amb 282.158 moviments.

A continuació, es van situar Plaça Espanya (L1 i L2), amb 230.311; Safranar (L1, L2 i L7), amb 206.880; Benimaclet (L3 i L9), amb 191.655; Mislata (L3, L5 i L9), amb 184.300; Avinguda del Cid (L3, L5 i L9), amb 182.816; Nou d’Octubre (L3, L5 i L9), amb 175.927, i Facultats (L3 i L9), amb 174.881 trasllats.

En l’àrea metropolitana, destaquen com a les cinc estacions més transitades Mislata (L3, L5 i L9), amb 184.300; Aeroport (L3 i L5), amb 143.405; Roses (L3, L5 i L9), amb 100.622; Salt de l’Aigua (L3, L5 i L9), amb 98.195, i Quart de Poblet (L3, L5 i L9), amb 96.971 moviments.

Entre les parades del tramvia, destaquen La Carrasca (L4 i L6), amb 79.616; Pont de Fusta (L4), amb 64.722; Alacant (L10), amb 59.525; La Cadena (L4 i L6), amb 55.599, i Vicent Zaragozá (L4 i L6), amb 48.749 viatges.

**TRAM de Castelló**

Per la seua banda, el mes d’abril de 2025, el nombre de viatgers del TRAM de Castelló va registrar un descens del 9 % respecte al mateix mes de l’any passat. Ha sigut conseqüència, entre altres factors, al fet que en esta ocasió la Setmana Santa ha tingut lloc en abril i no en març, com va succeir en 2024, la qual cosa ha ocasionat menys desplaçaments per motius laborals.

En concret, el TRAM de Castelló va ser utilitzat per 272.324 usuaris. El transport per via reservada de la capital de la Plana va dur a terme 7.553 viatges.

Fecha: 14/05/2025